Die sonkragprojek bied vir elk van die huise krag vir ses binneligte, twee buiteligte, ’n selfoonlaaifasiliteit, ’n koppelpunt vir ’n radio asook vir ’n TV.
Daar is ook die opsie vir inwoners om teen ’n koste ekstra sonpanele en batterye te laat installeer sodat ook byvoorbeeld ’n yskas gekoppel kan word.
Corrie Greeff, hoof van die elektrisiteitsafdeling van die munisipaliteit, sê hulle het twee jaar gelede betrokke geraak by die projek vir landelike inwoners wat nie toegang het tot Eskomkrag nie en ook nie Eskomkrag kan bekostig nie. Die munisipaliteit het ’n voorlegging aan die Departement van Energie gestuur wat deur die departement goedgekeur is vir die befondsing van 660 huise. ’n Tweede voorlegging daarna vir nog 1 000 huise is ook goedgekeur en deur die departement befonds.